Skinder is uit, regtig | Netwerk24
Skinder is uit, regtig
Deur Stephan Joubert 26 September 2019 00:00
Ek moes lag toe skoonma ons vertel hoedat 'n haarkapper haar nou die dag vra wie die jongman is wat daar by haar kuier. Want iemand het in die haarsalon kom vertel sy het gesien hoe skoonma 'n aanvallige jongman soen wat een aand daar by haar oorgebly het.
Dit was toe al die tyd haar eie seun. My swaer slaap gereeld by haar oor as hy in Gauteng kom sake doen. Toe gaan maak iemand sy eie storie op en vertel dit met ietwat van 'n byt oor by die haarkapper.
Hoekom geniet sommige dit so om mense agter hul rug in 'n slegte lig te probeer stel? Paulus waarsku juis die gemeente van Tessalonika om hul neus uit ander mense se sake te hou. Dit pas nie by gelowiges om stories oor ander mense te vertel nie. Nog minder pas dit by gelowiges om halwe waarhede te versin en oor te vertel. In gewone Afrikaans noem 'n mens dit skinder. Moenie!